Is-skiet u l-kliem Hemm ċanfira li mhijiex f'waqtha, u hemm is-skiet tal-għaqli. Kemm hu isbaħ li wieħed iċanfar milli jagħdab! Min jistqarr dnubu jeħles mill-kastig. Bħal ewnuku mlebleb biex ikasbar xbejba, hekk min irid jieħu raġun bis-saħħa. Hemm min iżomm sieket u jgħodduh b'għaref, u hemm min jinbagħad għax ipaċpaċ ħafna. Hemm min iżomm sieket għax m'għandux xi jwieġeb, u hemm min iżomm sieket għax jaf meta għandu jitkellem. Bniedem għaref iżomm sieket f'waqtu, imma min hu mżattat u bla moħħ ma jqis xejn. Min jitkellem aktar milli jmissu jsiru jistmelluh, u min jieħu f'idejh id-dritt li jitkellem isiru jobogħduh. Paradossi Jista' jkun hemm riżq tajjeb fl-għawġ ta' bniedem, u f'xi rebħa jista' jkun hemm telfien. Hemm għotja li ma tiswielek xejn, u hemm għotja li ġġiblek id-doppju. Hemm nuqqas ta' ġieħ ġej mill-glorja, u hemm min għolla rasu mill-umiljazzjoni. Hemm min bi ftit jixtri ħafna, u hemm min iħallas għal seba' darbiet. L-għaref jitħabbeb bi kliemu, imma ż-żegħil tal-iblah iwarrbuh. L-għotja ta' min hu bla moħħ ma tiswielek xejn, għax flok b'għajn waħda jara b'sebgħa. Jagħti ftit, imma jgħoddu b'ħafna, u ħalqu jiftħu daqs min iħabbar; illum jislef u għada jitlob lura. Bniedem bħal dan mhux ta' min jaħmlu. L-iblah jgħid: "M'għandix ħabib, u l-ġid li nagħmel ma jafuhulix; dawk li jieklu ħobżi lsienhom ħażin." Kemm-il darba u kemm nies jiddieħku bih! Kliem mhux floku Aħjar tiżloq fl-art milli tiżloq b'ilsienek; hekk il-waqgħa tal-ħżiena sseħħ bil-ħeffa. Bniedem bla grazzja hu bħal rakkont barra minn ħinu, li qiegħed il-ħin kollu fuq fomm nies mingħajr manjieri. Qawl minn fomm iblah ma jintlaqax għax qatt ma jgħidu f'waqtu. Hemm min ma jidnibx għax jinsab fil-bżonn, u fil-mistrieħ il-kuxjenza ma tniggżux. Hemm min jagħmel ħsara lilu nnifsu minħabba l-mistħija, u jitlef ħajtu minħabba l-iblah. Hemm min jagħmel wegħda lil ħabib għax jistħi, għal xejn b'xejn jagħmel għadu minnu. Il-gideb Gidba hi tebgħa kerha fuq bniedem, u qiegħda l-ħin kollu fuq fomm nies bla manjieri. Aħjar tagħżel ħalliel minflok giddieb, imma t-tnejn li huma jirtu t-telfien. Bniedem imdorri jigdeb jisfa bla ġieħ, u l-għajb tiegħu jibqa' miegħu. Il-ġieħ u l-perikli tal-għaref Min hu għaref fi kliemu jimxi 'l quddiem, u bniedem għaqli jogħġob lill-kbarat. Min jaħdem l-art ikollu ħsad kbir, u min jogħġob lill-kbarat jaħrab l-inġustizzja. Għotjiet u rigali jagħmu għajnejn l-għaref, u bħal sarima mal-ħalq iżommuh lura miċ-ċanfir. Għerf moħbi, teżor ma jidhirx, x'siwi għandhom it-tnejn li huma? Aqwa l-bniedem li jaħbi l-bluha tiegħu minn wieħed li jaħbi għerfu.